— На знішчэнне сёлета з абласнога бюджэту было выдаткавана 23 тысячы рублёў. Потым і з раённых дабавілі — на закупку гербіцыдаў. Усяго атрымалася 27,8 тысячы рублёў, — расказвае начальнік аддзела Гомельскага абласнога камітэта прыродных рэсурсаў і аховы навакольнага асяроддзя Павел НОВІКАЎ. — На жаль, штогод мы выяўляем у сярэднім каля 15 новых месцаў, дзе расце баршчэўнік Сасноўскага. Звычайна ў такіх цяжкадаступных кутках, куды ніхто не заглядваў: уздоўж рачулак, на балотах. А яшчэ часта знаходзім яго там, дзе ёсць трухлявае жыллё або безгаспадарчыя дзяржаўныя пабудовы. Цяпер пад гэтым пустазеллем застаецца 83 гектары. Без увядзення зямель у сельскагаспадарчы абарот значных змен мы не даб'ёмся.